DA Den Europæiske Unions Tidende L 93/58

KOMMISSIONENS FORORDNING (EU) Nr. 319/2014

af 27. marts 2014

om Det Europæiske Luftfartssikkerhedsagenturs gebyrer og afgifter og om ophævelse af forordning (EF) nr. 593/2007

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 64, stk. 1,

efter høring af Det Europæiske Luftfartssikkerhedsagenturs bestyrelse, og

ud fra følgende betragtninger:

(1) Indtægterne til Det Europæiske Luftfartssikkerhedsagentur (herefter benævnt »agenturet«) består af et bidrag fra Unionen og fra eventuelle europæiske tredjelande, der har indgået aftaler som omhandlet i artikel 66 i forordning (EF) nr. 216/2008, af gebyrer, der betales af ansøgere til certifikater og godkendelser, som agenturet udsteder, opretholder eller ændrer, samt af afgifter for offentliggørelse, behandling af klagesager, uddannelse og andre ydelser, som agenturet leverer.

(2) Kommissionens forordning (EF) nr. 593/2007 (2) fastlagde gebyrer og afgifter for agenturet. Taksterne bør imidlertid tilpasses for at sikre balancen mellem de omkostninger, som agenturet afholder i forbindelse med certificeringsopgaver og levering af tjenesteydelser, og de indtægter, der skal dække disse omkostninger.

(3) Gebyrer og afgifter skal opstilles på en gennemskuelig, rimelig og ensartet måde.

(4) Agenturets gebyrer bør ikke skade de berørte europæiske erhvervsgrenes konkurrenceevne. De bør desuden fastsættes efter kriterier, der tager hensyn til de små virksomheders betalingsevne.

(5) Den civile luftfarts sikkerhed er agenturets primære opgave, men agenturet skal ikke desto mindre tage fuld højde for omkostningseffektiviteten under udførelsen af sine opgaver.

(6) Den geografiske placering af virksomhederne i medlemsstaterne må ikke være en faktor, der giver anledning til diskrimination. Derfor skal rejseomkostningerne i forbindelse med certificeringsopgaver, der udføres på vegne af sådanne virksomheder, lægges sammen og deles mellem ansøgerne.

(7) Denne forordning giver mulighed for, at agenturet kan kræve gebyrer for certificeringsopgaver, der ikke er omhandlet i bilaget til denne forordning, men som hører ind under forordning (EF) nr. 216/2008.

(8) Ansøgeren bør kunne anmode om et overslag over det skønnede skyldige beløb for certificeringsopgaven eller tjenesteydelsen. Kriterierne for fastlæggelsen af beløbet bør være klare, ensartede og offentligt tilgængelige. Er det ikke muligt på forhånd at fastlægge dette beløb præcist, bør agenturet fastlægge gennemskuelige principper om beregningen af det beløb, der skal betales, efterhånden som certificeringsopgaven udføres eller tjenesteydelsen leveres.

(9) Der bør fastlægges frister for betaling af gebyrer og afgifter, som opkræves i medfør af denne forordning.

(10) Der bør fastsættes passende retsmidler til brug i tilfælde af manglende betaling, f.eks. afsluttes de tilhørende ansøgningsprocedurer, godkendelser gøres ugyldige, yderligere udførelse af certificeringsopgaver for og levering af tjenesteydelser til samme ansøger forhindres, og udestående beløb inddrives gennem tilgængelige midler.

(11) Branchen bør sikres et klart billede af de økonomiske forhold, så den kan forudse, hvor store gebyrer og afgifter, den skal betale. Samtidig er det nødvendigt at sikre, at agenturets samlede udgifter til certificeringsopgaver og tjenesteydelser balancerer med dets samlede indtægter fra gebyrer og afgifter. I overensstemmelse med bestemmelserne i rammefinansforordningen (3) skal gebyrerne og afgifterne have et niveau, som hverken genererer et underskud eller et betydeligt overskud. Hvis der periodisk tilbagevendende genereres et underskud eller et betydeligt overskud, bør gebyr- og afgiftssatserne således revideres på grundlag af agenturets økonomiske resultater og prognoser.

(12) De berørte parter bør konsulteres forud for ændring af gebyrer. Desuden bør agenturet regelmæssigt underrette de berørte parter om, hvordan og på hvilket grundlag gebyrerne beregnes. Sådanne oplysninger bør give berørte parter indsigt i agenturets omkostninger og produktivitet.

(13) De takster, der er anført i denne forordning, bør bygge på agenturets prognoser for arbejdsbyrden og de dertilhørende omkostninger. Revision af taksterne skal følge en procedure, der gør det muligt uden unødig forsinkelse at foretage ændringer på baggrund af de erfaringer, der gøres med anvendelsen af denne forordning, løbende overvågning af ressourcer og arbejdsmetoder og dertil knyttede effektivitetsgevinster samt en løbende vurdering af finansieringsbehovet. I denne kontekst skal det bemærkes, at agenturet senest fra januar 2016 er forpligtet til at skal dække bidrag til pensionsordninger over agenturets indtægter fra gebyrer og afgifter for så vidt angår personale, der finansieres over agenturets gebyrer og afgifter. Gebyrer og afgifter skal således tilpasses finansieringsbehovet.

(14) Omkostninger relateret til de tjenesteydelser, som agenturet leverer inden for lufttrafikstyring og luftfartstjenester (ATM/ANS) skal være berettiget til omkostningsdækning via brugerafgifter på luftfartstjenester i henhold til artikel 6 i Kommissionens gennemførelsesforordning (EU) nr. 391/2013 (4).

(15) Det er rimeligt, at den betaling af afgifter til dækning af klager over agenturets afgørelser, er betalt fuldt ud, inden klagen antages til behandling.

(16) Aftaler som omhandlet i artikel 12, stk. 1, i forordning (EF) nr. 216/2008 bør danne grundlag for vurderingen af den faktiske arbejdsbyrde i forbindelse med certificeringen af tredjelandes produkter. I princippet er proceduren for agenturets validering af certifikater udstedt af et tredjeland, med hvilket Unionen har en relevant aftale, beskrevet i disse aftaler og bør resultere i en anden arbejdsbyrde end den procedure, der kræves i forbindelse med agenturets certificeringsaktiviteter.

(17) Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 65, stk. 1, i forordning (EF) nr. 216/2008.

(18) Forordning (EF) nr. 593/2007 bør derfor ophæves —

VEDTAGET DENNE FORORDNING:

KAPITEL 1

GENERELLE BESTEMMELSER

Artikel 1

Genstand

Denne forordning fastlægger i hvilke tilfælde, der skal betales gebyrer og afgifter, gebyrernes og afgifternes størrelse samt betalingsbetingelserne.

Artikel 2

Definitioner

I denne forordning forstås ved:

a) »gebyrer«: beløb, som agenturet opkræver, og som ansøgerne skal betale for certificeringsopgaver

b) »afgifter«: beløb, som agenturet opkræver, og som skal betales af ansøgere, der modtager andre af agenturets tjenesteydelser end certificeringsopgaver, eller, hvor det drejer sig om en klage, af den fysiske eller juridiske person, der indgiver klagen

c) »certificeringsopgave«: enhver arbejdsindsats, som agenturet direkte eller indirekte udfører med henblik på udstedelse, opretholdelse eller ændring af certifikater i medfør af forordning (EF) nr. 216/2008 og dens gennemførelsesbestemmelser

d) »tjenesteydelser«: enhver aktivitet, som agenturet udfører andre end certificeringsopgaver, herunder levering af varer

e) »ansøger«: enhver fysisk eller juridisk person, der anmoder agenturet om en certificeringsopgave eller en tjenesteydelse

Artikel 3

Fastsættelse af gebyrer og afgifter

1. I overensstemmelse med denne forordning er det kun agenturet, der opkræver de omhandlede gebyrer og afgifter.

2. Medlemsstaterne opkræver ikke gebyrer for certificeringsopgaver, heller ikke når de udfører sådanne opgaver på vegne af agenturet. Agenturet refunderer medlemsstaternes udgifter til arbejde med certificeringsopgaver, som de udfører på agenturets vegne.

3. Gebyrer og afgifter angives og betales i euro.

4. De beløb, der er omhandlet i del I og II i bilaget indeksreguleres årligt efter inflationsraten i overensstemmelse med den metode, der er anført i bilagets del IV.

5. Som en undtagelse fra de gebyrer, der er omhandlet i bilaget, kan gebyrer for certificeringsopgaver, der udføres i henhold til en bilateral aftale mellem Unionen og et tredjeland, være underlagt særlige bestemmelser fastsat i den pågældende bilaterale aftale.

Artikel 4

Betaling af gebyrer og afgifter

1. Agenturet fastlægger betalingsbetingelserne for gebyrer og afgifter og angiver under hvilke omstændigheder, agenturet tager betaling for certificeringsopgaver og tjenesteydelser. Agenturet offentliggør betalingsbetingelserne på agenturets websted.

2. Ansøgeren betaler det fulde skyldige beløb, inkl. eventuelle bankgebyrer, i forbindelse med betalingen, senest 30 kalenderdage fra den dag, hvor ansøgeren underrettes om fakturaen.

3. Hvis der ikke modtages betaling for en faktura inden for den frist, der er fastsat i stk. 2, kan agenturet opkræve renter for hver kalenderdag, betalingen er forsinket.

4. Rentesatsen er den sats, der anvendes af Den Europæiske Centralbank til dennes primære markedsoperationer, og som er offentliggjort i C-udgaven af Den Europæiske Unions Tidende og gældende den første kalenderdag i forfaldsmåneden, forhøjet med otte procentpoint.

5. Hvis agenturet har dokumentation for, at ansøgerens finansielle formåen frembyder en risiko, kan det afvise en ansøgning, medmindre ansøgeren forelægger en bankgaranti eller sikker deponering.

6. Agenturet kan afvise en ansøgning, hvis ansøgeren ikke har opfyldt sine betalingsforpligtelser som følge af certificeringsopgaver eller tjenesteydelser, som agenturet har udført, medmindre ansøgeren betaler det udestående skyldige beløb for disse certificeringsopgaver eller leverede tjenesteydelser.

Artikel 5

Rejseudgifter

1. Udføres en certificeringsopgave eller leveres en tjenesteydelse som omhandlet i bilagets del I eller del II, punkt 1, helt eller delvis uden for medlemsstaternes territorier, betaler ansøgeren rejseudgifterne i henhold til følgende formel:

2. For de tjenesteydelser, der er omhandlet i del II, punkt 2, betaler ansøgeren, uanset den geografiske placering for tjenesteydelsens levering, rejseudgifterne i henhold til følgende formel:

3. For de i stk. 1 og 2 omhandlede formler gælder, at:

d = skyldige rejseudgifter v = transportomkostninger a = Kommissionens officielle standardsatser for diæter til dækning af indkvartering, måltider, udgifter til lokal transport i forbindelse med rejsen og diverse andre udgifter (5) h1 = rejsetid (antal timer, som eksperterne har brugt, svarende til den omhandlede rejseaktivitet) til den timesats, der er fastsat i bilagets del II, punkt 1 h2 = rejsetid (antal timer, som eksperterne har brugt, svarende til den omhandlede rejseaktivitet) til den timesats, der er fastsat i bilagets del II, punkt 2 e = gennemsnitlige rejseomkostninger inden for medlemsstaternes territorier, herunder de gennemsnitlige transportomkostninger og den gennemsnitlige rejsetid inden for medlemsstaternes territorier, ganget med den timesats, der er anført i bilagets del II, punkt 1. Denne værdi (e) revideres og indeksreguleres årligt.

Artikel 6

Overslag

1. Ansøgeren kan anmode om et overslag over det skønnede skyldige beløb.

2. Hvis ansøgeren anmoder om et overslag eller en ny beregning af overslaget, suspenderes aktiviteterne, indtil agenturet har fremlagt det pågældende overslag, og ansøgeren har godkendt det.

3. Agenturet ændrer overslaget, hvis opgaven viser sig at være enklere og kan udføres hurtigere end oprindelig forventet, eller omvendt viser sig at være mere kompliceret og langvarig at gennemføre, end agenturet med rimelighed kunne forudse.

KAPITEL II

GEBYRER

Artikel 7

Generelle bestemmelser vedrørende betaling af gebyrer

1. Certificeringsopgaver er betinget af forudgående betaling af hele det skyldige gebyr, medmindre agenturet træffer anden afgørelse efter at have taget behørigt hensyn til de finansielle risici. Agenturet kan fakturere gebyret på én gang efter at have modtaget ansøgningen eller ved begyndelsen af den årlige periode eller overvågningsperioden.

2. Det gebyr, ansøgeren betaler for en given certificeringsopgave, består af:

a) et fast gebyr, der er fastsat i del I i bilaget, eller

b) et variabelt gebyr.

3. Det variable gebyr omhandlet i stk. 2, litra b), fastsættes ved at gange det faktiske antal arbejdstimer med timesatsen i bilagets del II, punkt 1.

4. Ved anvendelsen af fremtidige forskrifter om de certificeringsopgaver, som agenturet skal udføre i henhold til forordning (EF) nr. 216/2008, kan agenturet opkræve gebyrer i henhold til bilagets del II, punkt 1, for andre certificeringsopgaver end dem, der er anført i bilaget, indtil specifikke bestemmelser om de pågældende gebyrer, som agenturet skal opkræve, kan indsættes i nærværende forordning.

Artikel 8

Betalingsperioder

1. De gebyrer, der er anført i bilagets del I, tabel 1 til 4, opkræves pr. ansøgning og pr. periode på 12 måneder. Efter den første periode på 12 måneder, udgør gebyret 1/365 af det relevante årsgebyr pr. dag ud.

2. De gebyrer, der er anført i bilagets del I, tabel 5, opkræves pr. ansøgning.

3. De gebyrer, der er anført i bilagets del I, tabel 6, opkræves pr. periode på 12 måneder.

4. De organisationsrelaterede gebyrer, der er anført i bilagets del I, tabel 7 til 11, opkræves som følger:

a) godkendelsesgebyrer opkræves pr. ansøgning

b) tilsynsgebyrer opkræves pr. periode på 12 måneder

c) organisationsændringer, der påvirker godkendelsen, fører til en genberegning af det skyldige tilsynsgebyr fra den næstfølgende 12-måneders periode.

Artikel 9

Afslutning af ansøgningen

1. Ansøgningen kan afvises, hvis de skyldige gebyrer for en certificeringsopgave ikke er modtaget ved udløbet af den frist, der er fastsat i artikel 4, stk. 2, og efter at agenturet har hørt ansøgeren.

2. Det skyldige beløb beregnes på timebasis for den igangværende periode på 12 måneder, men uden at det overstiger det gældende faste gebyr, og forfalder til betaling, i det øjeblik agenturet ophører med at arbejde på certificeringsopgaven sammen med eventuelle rejseudgifter og andre skyldige beløb i følgende tilfælde:

a) hvis agenturet afviser en ansøgning, eller

b) hvis agenturet er nødt til at afslutte en certificeringsopgave, fordi ansøgeren: i) ikke råder over tilstrækkelige midler ii) ikke opfylder sine forpligtelser, eller iii) beslutter at annullere sin ansøgning eller udsætte sit projekt.

3. Når agenturet på ansøgerens anmodning genoptager en tidligere afbrudt certificeringsopgave, opkræver agenturet et nyt gebyr, uanset tidligere betalte gebyrer for den afbrudte opgave.

Artikel 10

Suspension eller tilbagekaldelse af et certifikat

1. Hvis de skyldige gebyrer ikke er modtaget ved udløbet af den frist, der er fastsat i artikel 4, stk. 2, kan agenturet suspendere eller tilbagekalde det pågældende certifikat efter at have hørt ansøgeren.

2. Suspenderer agenturet certifikatet som følge af manglende betaling af det årlige gebyr eller tilsynsgebyret, eller fordi ansøgeren ikke opfylder sine forpligtelser, videreføres den pågældende gebyrperiode, og ansøgeren betaler for suspensionsperioden.

3. Tilbagekalder agenturet certifikatet, beregnes det indtil da skyldige gebyrbeløb på timebasis for den igangværende periode på 12 måneder, men uden at det overstiger det gældende faste gebyr, og forfalder til betaling sammen med eventuelle andre skyldige beløb på dette tidspunkt.

Artikel 11

Afkald på og overførsel af certifikater

Giver certifikatindehaveren afkald på eller overfører det pågældende certifikat, beregnes det indtil da skyldige gebyrbeløb på timebasis for den igangværende periode på 12 måneder, men uden at det overstiger det gældende faste gebyr, og forfalder til betaling, på den dato afkaldet eller overførslen træder i kraft sammen med eventuelle rejseudgifter og andre skyldige beløb på dette tidspunkt.

Artikel 12

Certificeringsopgaver på særlig anmodning

Der lægges et særligt tillæg til det pålagte gebyr for at dække alle de omkostninger, agenturet pådrager sig ved at opfylde den særlige anmodning, hvis en certificeringsopgave i undtagelsestilfælde udføres som følger:

a) ved at tildele personalekategorier til opgaven, som agenturet normalt ikke ville tildele til opgaven i henhold til sine standardprocedurer og/eller

b) ved at tildele et antal medarbejdere til opgaven, så opgaven udføres hurtigere end i henhold til agenturets standardprocedurer.

KAPITEL III

AFGIFTER

Artikel 13

Afgifter

1. Størrelsen på de afgifter, som agenturet opkræver for de tjenesteydelser, der er omhandlet i bilagets del II, punkt 1, svarer til de faktiske omkostninger ved den leverede ydelse. I den forbindelse faktureres den tid, agenturet har brugt på at levere ydelsen, til den timesats, der er anført under samme punkt.

2. Størrelsen på de afgifter, som agenturet opkræver for tjenesteydelser andre end dem, der er omhandlet i bilagets del II, punkt 1, svarer til de faktiske omkostninger ved den leverede ydelse. I den forbindelse faktureres den tid, agenturet har brugt på at levere ydelsen, til den timesats, der er anført i bilagets del II, punkt 2.

3. De omkostninger, som agenturet måtte have ved leveringen af særlige tjenesteydelser, som ikke kan fastsættes på en tilfredsstillende måde og opkræves ved anvendelse af timesatsen, opkræves i overensstemmelse med de interne administrative procedurer.

Artikel 14

Tidspunkt for opkrævning af afgifterne

Medmindre agenturet træffer anden afgørelse efter at have taget behørigt hensyn til de finansielle risici, opkræves afgifterne forud for levering af ydelsen.

KAPITEL IV

KLAGER

Artikel 15

Behandling af klager

1. Der opkræves afgifter for at behandle en klage, som indgives i medfør af artikel 44 i forordning (EF) nr. 216/2008. Afgifternes størrelse beregnes i overensstemmelse med den metode, der er fastsat i bilagets del III. Klagen antages kun til behandling, hvis klageafgiften er betalt inden for den frist, der er omhandlet i stk. 3.

2. Hvis klageren er en juridisk person, skal denne forelægge agenturet en underskrevet erklæring fra en befuldmægtiget medarbejder med en angivelse af ansøgerens omsætning. Denne erklæring forelægges sammen med klagen.

3. Afgifterne til dækning af klagen skal betales inden for 60 kalenderdage fra den dag, hvor klagen blev registreret hos agenturet ifølge den gældende procedure, som fastlægges af agenturet.

4. Afgøres klagen til fordel for ansøgeren, tilbagebetaler agenturet de indbetalte afgifter vedrørende klagen.

KAPITEL V

AGENTURETS PROCEDURER

Artikel 16

Generelle bestemmelser

1. Agenturet skal holde de indtægter og udgifter, der kan henføres til certificeringsopgaver, adskilt fra de øvrige.

Med henblik på at adskille indtægterne og udgifterne i henhold til første afsnit:

a) indsættes gebyrer og afgifter, som agenturet opkræver, på en særlig konto, og der føres særskilt regnskab med dem

b) fører agenturet driftsregnskab med angivelse af indtægter og udgifter.

2. Ved begyndelsen af hver regnskabsperiode udarbejdes der et foreløbigt samlet overslag over gebyrer og afgifter. Overslaget udarbejdes på grundlag af agenturets tidligere regnskabsresultater, dets overslag over indtægter og udgifter og dets foreløbige arbejdsplan.

3. Overstiger den samlede indtægt fra gebyrer, der udgør en formålsbestemt indtægt i henhold til artikel 64, stk. 5, i forordning (EF) nr. 216/2008, ved et regnskabsårs afslutning de samlede udgifter til certificeringsopgaver, anvendes det overskydende beløb til at finansiere certificeringsopgaver i henhold til artikel 19, stk. 1, litra a), i agenturets finansforordning.

Artikel 17

Evaluering og revision

1. Agenturet underretter årligt Kommissionen, bestyrelsen og det rådgivende organ bestående af berørte parter, der er etableret i henhold til artikel 33, stk. 4, i forordning (EF) nr. 216/2008, om hvilke komponenter, der ligger til grund for fastlæggelsen af gebyrernes størrelse. Disse oplysninger skal navnlig specificere omkostninger vedrørende foregående og efterfølgende år.

2. Bilaget til denne forordning skal regelmæssigt tages op til revision af agenturet for at sikre, at vigtige oplysninger vedrørende de bagvedliggende antagelser om agenturets forventede indtægter og udgifter afspejles behørigt i størrelsen af de gebyrer eller afgifter, som agenturet opkræver.

Denne forordning kan om nødvendigt revideres, dog senest fem år efter ikrafttrædelsen. Hvis det er nødvendigt, ændres forordningen, navnlig under hensyntagen til agenturets indtægter og omkostninger.

3. Agenturet hører det rådgivende organ af berørte parter, der er omhandlet i stk. 1, før det afgiver udtalelse om eventuelle foreslåede ændringer af de beløb, der er omhandlet i bilaget. Under denne høring begrunder agenturet eventuelle forslag om ændringer.

KAPITEL VI

OVERGANGSBESTEMMELSER OG AFSLUTTENDE BESTEMMELSER

Artikel 18

Ophævelse

Forordning (EF) nr. 593/2007 ophæves.

Artikel 19

Overgangsforanstaltninger

1. Denne forordning anvendes på følgende måde:

a) ansøgningsgebyrerne i bilagets del I og II gælder for alle ansøgninger, der er indsendt efter denne forordnings ikrafttrædelse

b) de årlige gebyrer og tilsynsgebyrer, der er fastsat i bilagets del I, tabel 1 til 4 og tabel 6 til 12, gælder for alle igangværende certificeringsopgaver fra den næste årsrate, der forfalder efter denne forordnings ikrafttrædelse

c) de timesatser, der er fastsat i bilagets del II gælder for alle igangværende opgaver, der faktureres på timebasis, fra denne forordnings ikrafttrædelse

d) den i artikel 3, stk. 4, omhandlede indeksregulering finder sted den 1. januar hvert år efter denne forordnings ikrafttrædelse, første gang i januar 2015.

2. Uanset artikel 18, gælder bestemmelserne i Kommissionens forordning (EF) nr. 488/2005 (6) og forordning (EF) nr. 593/2007 fortsat med hensyn til eventuelle gebyrer og afgifter, der ifølge artikel 20 ligger uden for denne forordnings anvendelsesområde.

Artikel 20

Ikrafttræden

Denne forordning træder i kraft på den første dag i måneden efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 27. marts 2014. På Kommissionens vegne José Manuel BARROSO Formand

(1) EUT L 79 af 19.3.2008, s. 1.

(2) Kommissionens forordning (EF) nr. 593/2007 af 31. maj 2007 om Det Europæiske Luftfartssikkerhedsagenturs gebyrer og afgifter (EUT L 140 af 1.6.2007, s. 3).

(3) Udkast til Kommissionens delegerede forordning om rammefinansforordningen for de organer, der er omhandlet i artikel 208 i Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002, der forventes at træde i kraft den 1. januar 2014.

(4) Kommissionens gennemførelsesforordning (EU) nr. 391/2013 af 3. maj 2013 om en fælles afgiftsordning for luftfartstjenester (EUT L 128 af 9.5.2013, s. 31).

(5) Se de gældende diætsatser under »Current per diems rates« på Kommissionens EuropeAid websted (http://ec.europa.eu/europeaid/work/procedures/implementation/per_diems/index_en.htm), senest opdateret den 5. juli 2013.

(6) Kommissionens forordning (EF) nr. 488/2005 af 21. marts 2005 om Det Europæiske Luftfartssikkerhedsagenturs vederlag og gebyrer (EUT L 81 af 30.3.2005, s. 7).